Sirdaryo viloyati (Rossiya imperiyasi)
Sirdaryo viloyati – Turkiston general-gubernatorligining 5 viloyatidan biri. 1867-yil tashkil etilgan. Markazi – Toshkent shahri. Tarkibida Gʻazali, Perovskiy, Chimkent, Avliyoota, Toshkent (1887-yilgacha Qurama nomida). Xoʻjand (1887-yilgacha), Jizzax (1872-yilgacha) uyezdlari, Toshkent shahri va 1886-yildan Amudaryo boʻlimi kirgan. 1910-yilgi maʼlumotga koʻra, Sirdaryo viloyati maydoni 439428 kv chaqirim; aholisi 1911464 kishi boʻlgan (1867-yil 675 000, 1917-yil 2155 500). 1918-yil 30-aprelda viloyat Turkiston ASSRning bir qismiga aylanadi. 1920-yil oktyabrda Amudaryo boʻlimi Amudaryo viloyatiga aylantiriladi. 1924-yil 27-oktyabrdagi milliy-hududiy chegaralanish natijasida Sirdaryo viloyati hududining katta qismi Sirdaryo guberniyasi shaklida Qirgʻiz ASSRga (1925-yildan Qozogʻiston ASSR), kichik qismi (Toshkent uyezdi) Oʻzbekiston SSRga, Talas vodiysi Qoraqirgʻiz muxtor viloyatiga (1925-yildan Qirgʻiz avtonom viloyati) berildi. 1925-yil 29-yanvarda OʻzSSR tarkibida Sirdayo viloyatining bir qismida Toshkent viloyati tashkil qilindi. 1928-yil 17-yanvarda Qozogʻiston ASSRda okruglarga boʻlish joriy etilishi bilan Sirdaryo viloyati butunlay tugatildi.